# Ohje Kelan vaativan lääkinnällisen kuntoutuksen hakemuksen täyttämiseen (KU 104)

Kun lapselle suositellaan haettavaksi Kelalta terapiaa (esim. puhe-, fysio- tai toimintaterapiaa) vaativana lääkinnällisenä kuntoutuksena, haetaan sitä hakemuksella KU 104. Samalla lomakkeella voi hakea yhtä tai useampaa suositeltua terapiaa. Jos kuntoutusta haetaan samaan aikaan alle 16-vuotiaan vammaistuen kanssa, hakemuksiin riittää yhdet kappaleet liitteitä.

**1) Asiakkaan tiedot:** Täytä hakijan tiedoiksi lapsen tiedot.

**2) Hakemus:** Rastita kohta ”terapiaa” Jos lapselle/perheelle on lisäksi suositeltu sopeutumisvalmennuskurssia, kurssille voi hakea samalla lomakkeella rastittamalla kohdan ”kuntoutus-tai sopeutumisvalmennuskurssi”.

Mikäli lapsen kuntoutustarpeeseen vaikuttaa liikennevahinko tai vakuutuksesta korvattava tapaturma, ilmoita se tässä kohdassa: vakuutusyhtiö ja vakuutusnumero.

**3) Äidinkieli:** Rastita oikea kohta.

**4)** **Työ- ja opiskelutilanne:** Rastita tilanteen mukaan. (Alle kouluikäinen kotihoidossa; alle kouluikäinen päiväkodissa tai perhepäivähoidossa tai koululainen/opiskelija). Lisätietona voi mainita, jos lapsi on esimerkiksi juuri hakeutumassa päivähoitoon osana kuntoutusta.

**5) Sairauden hoito ja kuntoutuksen suunnittelu:** Rastita ”sairaalan poliklinikka/erikoissairaanhoito” ja kirjoita toimipaikan nimen kohdalle: OYS foniatrian poliklinikka/yksikkö. Jos jatkoseuranta ei toteudu enää OYS:ssa, kerro, minne jatkoseuranta siirtyy.

**6) Kuntoutuksen ja avun tarve:**

- Kerro miten sairaus tai vamma vaikeuttaa lapsen selviytymistä eri ympäristöissä: Kuvaile lyhyesti lapsen tilannetta, esimerkiksi onko kehitys millä tavalla viiveistä ikäisiinsä lapsiin nähden (Esim. puhe epäselvää ja todella niukkaa, ymmärtämisessä vaikeutta, tarvitsee lyhyet ja selkeät ohjeet, keskittyminen ja toiminnanohjailu haastavaa, motoriikassa kömpelyyttä, vaaratilanteita tulee koska säntäilee ja ei ole vaarantajua, leikissä helposti riitatilanteita, leikkiin tarvitsee aikuisen avun ja mallin, puhetta tulkattava ja turhautuu kun ei tule ymmärretyksi, ohjattava kuvalla jne.).

- Mitä apuvälineitä/puhetta korvaavia kommunikaatiokeinoja sinulla on käytössä: Luettele tähän kaikki lapsen käyttämät apuvälineet/kommunikaatiokeinot (esim. kommunikaatiolaitteet, kuulokojeet/sisäkorvaistutteet, pikapiirtäminen, kuvat, kuvapäiväkirja, kuvapäiväjärjestys, tukiviittomat jne.)

- Päivittäiset toimet ja niissä tarvittava apu/ohjaus: Kuvaa tässä lyhyesti, missä toiminnoissa lapsi arjessaan tarvitsee apua. Kerro, mikäli hänellä on käytössään aikuisen/avustajan tuki päiväkodissa/koulussa tai vapaa-ajalla.

**7)** **Kuntoutuksen tavoite**: Tavoitteet on yleensä kirjattu OYS:n tutkimusjakson loppuarvioon. Kirjoita tavoitteet tähän omin sanoin. Voit käyttää apuna edellä mainittua tutkimusjakson loppuarviota.

**8) Moniammatillinen yksilökuntoutus:** Ei tarvitse täyttää, ellei haeta moniammatillista yksilökuntoutusta.

**9)** **Terapiat:** Rastita tähän terapiat, joita haetaan. Terapian viereiselle viivalle tulee mainita joko yrityksen tai terapeutin nimi sekä toteutuspaikka (esim. päiväkoti/koti tai toimitila). Laita alkamispäivä, jos se on tiedossa. Jos vanhemmille on suositeltu kuntoutussuunnitelmassa erillisiä terapian ohjauskäyntejä, rastita kohta ”Haen kuntoutussuunnitelman mukaan terapiaan liittyviä omaisten ohjauskäyntejä”.

**10)** **Kuntoutus- tai sopeutumisvalmennuskurssi:** Täytä tämä kohta, jos on suositeltu sopeutumisvalmennuskurssia ja perhe haluaa tätä hakea. Kelan internet-sivuilta löytyy sairauskohtaisia sopeutumisvalmennuskursseja kohdasta Kuntoutus 🡪 Kuntoutus- ja sopeutumisvalmennuskurssit 🡪 Kuntoutuskurssihaku. Sopivan kurssin löydyttyä laita tähän kurssin nimi ja kurssin numero sekä täytä muut tarvittavat kohdat.

**11)** **Liitteet:** Tähän kohtaan riittää rasti kohtaan ”Julkisessa terveydenhuollossa laadittu kuntoutussuunnitelma” jos toimitat kuntoutushakemuksen samaan aikaan Kelalle vammaistukihakemuksen kanssa ja olet maininnut tarvittavat liitteet jo vammaistukihakemuksessa (sekä laittanut yhdet kappaleet jokaista liitettä hakemuksen mukaan). Jos et hae vammaistukea vaan pelkästään Kelan vaativaa lääkinnällistä kuntoutusta, voit laittaa liitteeksi lääkärin tekemän kuntoutussuunnitelman (poliklinikkakäynnin tekstin) sekä OYS:n puhe-ja/tai toimintaterapeutin yhteenvedon. Liitä mukaan myös OYS:n psykologin yhteenveto, jos tämä tehty.

**12)** **Lisätietoja:** Tässä voi mainita asiat, jotka eivät mahdu kohtaan 6 ja 7.

**13)** **Allekirjoitus:** Lapsen huoltaja allekirjoittaa lomakkeen

**Muuta:**

**Kelan internet-sivuilta (**[**www.kela.fi**](http://www.kela.fi) **) löytyy vaativan lääkinnällisen kuntoutuksen hakulomake KU 104 sekä tietoa vaativasta lääkinnällisestä kuntoutuksesta sekä sairauskohtaisista sopeutumisvalmennuskursseista. Vaativaa lääkinnällistä kuntoutusta voi hakea paperisella lomakkeella tai sähköisesti.**

**Paperinen lomake postitetaan osoitteeseen Kela, PL 10, 00056 tai se toimitetaan Kelan paikallistoimistoon. Alaikäisen lapsen huoltaja voi hakea kuntoutusta myös sähköisesti OmaKelassa lapsen puolesta. Ohje sähköiseen hakemiseen löytyy Kelan internet-sivuilta (**[**www.kela.fi/vaativa-laakinnalinen-kuntoutus-nain-haet**](http://www.kela.fi/vaativa-laakinnalinen-kuntoutus-nain-haet) **). Kela lähettää kirjallisen päätöksen kotiin. Huoltaja ei vielä näe lapsen saamia päätöksiä OmaKelassa.**

**Kun lapsi on kiireellisesti sijoitettu tai huostaanotettu ja sijoitettu, lapsen asioista vastaava sosiaalityöntekijä tai lapsen huoltaja allekirjoittaa hakemuksen ja toimittaa sen Kelalle. Täytetystä hakemuksesta kannattaa ottaa kopio itselle, koska sitä voi hyödyntää myöhemmin, jos Kelan vaativalle lääkinnälliselle kuntoutukselle haetaan jatkoa.**

**Mikäli kuntoutuksessa on tarvetta vieraan kielen tulkkaukselle, täytä lisäksi Kelan lomake KU 106.**

**Lisätietoja saat tarvittaessa Kelalta www.kela.fi/asiakaspalvelu.**